Terroir Moselle

Terroir Moselle ass eng international Initiativ fir d'Muselgéigend a besonnesch hir Wäiner, dat vun Toul bis Koblenz, besser bekannt ze maachen an de Verkaf ze fërderen.

De Projet benotzt e Label, deen awer kee Qualitéitslabel ass, mä nëmmen d'Géigend duerstelle soll. Et ass jiddwer Wënzer fräigestallt de Label ze benotzen oder net.J. Van der Hoef, 2012. Moselwein bekommt eine Identität. Luxemburger Wort vum 28.7.2012, S. 27.

De Label besteet aus engem geschwongenem 'M' mat, drënner, dem Text Terroir Moselle. Dee geschwongenen M soll d'Musel an och dee filigranen an edle Charakter vum Muselwäin duerstellen.

Den zentrale Büro vun Terroir Moselle ass zu Gréiwemaacher.

Déi lëtzebuergesch Partner vum Projet sinn d'Commission de promotion des vins et crémants de Luxembourg, de Wäibauinstitut, de Wënzerverband, de Service géologique du Luxembourg an de Projet Leader Miselerland.

Zuelen
Et gëtt eng 10.500 ha Wéngerten an der franséisch-lëtzebuergesch-däitscher Muselgéigend, dovun 180 ha a Loutrengen, 1350 ha zu Lëtzebuerg, 110 ha am Saarland an 8.880 ha a Rheinland-Pfalz.

Et gëtt eng 4000 Wënzerbetriber an der Muselgéigend tëscht Toul a Koblenz, dovu 55 a Loutrengen, 500 zu Lëtzebuerg, 33 am Saarland an 3379 a Rheinland-Pfalz.

Am Gebitt vun Terroir Moselle gëtt et 229 Wënzeruertschaften, dovun 31 a Loutrengen, 22 zu Lëtzebuerg, 4 am Saarland an 172 a Rheinland-Pfalz.Websäit vun Terroirmoselle (archivéiert)

Historique
De Projet Terroir Moselle, deen 2010 ageleet gouf, ass eng Initiativ vun de Wäibauverbänn, touristeschen Organisatiounen, Acteuren aus dem kulturelle Beräich an de Leader-Gruppen aus de Muselgéigenden a Frankräich, Lëtzebuerg an Däitschland.

De Logo, deen aus engem geschwongenem 'M' besteet, gouf de 26. Juli 2012 am Wäibauinstitut zu Réimech offiziell virgestallt. En internationale Jury aus deenen dräi Länner huet de Logo ënner de Virschléi vu Studente vum Fachberäich Kommunikatiounsdesign vun der Fachhéichschoul Tréier ausgesicht.

Literatur
 Van der Hoef, J., 2012. Moselwein bekommt eine Identität. Luxemburg trägt eine zentrale Rolle bei dem internationalen Projekt. Luxemburger Wort vum 28. Juli 2012, S. 27.

 Kuckt och 
 Lëtzebuerger Wäibauinstitut zu Réimech

 Um Spaweck 
 Websäit vun Terroir Moselle

Kategorie:Wäibau
Kategorie:Wäibau zu Lëtzebuerg
Kategorie:Önologie
Kategorie:Gemeng Gréiwemaacher